钦定古今图书集成/方舆汇编/边裔典/第009卷 > 《淮南子》 > 《时则训》
## 钦定古今图书集成/方舆汇编/边裔典/第009卷 > 《淮南子》 > 《时则训》

《五位》。东方之极，自碣石山过朝鲜，贯大人之国，东至
日出之次，榑木之地，青土树木之野，太皞、勾芒之所
司者，万二千里。南方之极，自北户孙之外，贯颛顼之
国，南至委火炎风之野，赤帝、祝融之所司者，万二千
里。中央之极，自昆仑东绝两恒山，日月之所道，江汉
之所出，众民之野，五谷之所宜，龙门、河济相贯以息
壤，堙洪水之州，东至于碣石，黄帝后土之所司者，万
二千里。西方之极，自昆仑绝流沙，沈羽，西至三危之
国，石城，金室，饮气之民，不死之野，少皞蓐收之所司
者，万二千里。北方之极，自九泽穷夏晦之极，北至令
正之谷，有冻寒积冰雪雹霜霰漂润群水之野，颛顼、
元冥之所司者，万二千里。